Leerlinge wat glo skoolmeisie verkrag vandag in hof | Netwerk24
Deur Meghan Lawrence 12 Maart 2019 05:56
Die twee leerlinge (16 en 17) wat daarvan beskuldig word dat hulle 'n skoolmeisie op 28 Februarie by 'n skool in Reiger Park in Boksburg verkrag het, verskyn na verwagting Dinsdag in die hof.
Die twee leerlinge is verlede week in hegtenis geneem nadat die meisie se familie op 6 Maart 'n klag by die Reiger Park-polisiekantoor aanhangig gemaak het.
Die meisie was glo die oggend van die beweerde verkragting laat vir skool, waarna sy besluit het om oor die heining agter die skool te klim.
Konst. Jan Mokwana van die Reiger Park-polisiekantoor sê die seuns het die meisie gesien en haar glo die bosse ingesleep , waar hulle haar glo verkrag het terwyl ander leerlinge dit afgeneem het.
Die polisie se eenheid vir gesinsgeweld, kinderbeskerming en seksuele oortredings (FCS) ondersoek die voorval.
Dit is dieselfde skool waar die voormalige skoolhoof en drie onderwys- en skoolpersoneellede na bewering seksuele dade met leerlinge gepleeg het. Soos vroeër berig, het 'n video vroeg in Januarie 2018 aan die lig gekom, en is vermoedelik reeds drie jaar voor dit geneem.